Uredba Komisije (ES) št. 2629/97

z dne 29. decembra 1997

o določitvi podrobnih pravil za izvajanje Uredbe Sveta (ES) št. 820/97 glede ušesnih znamk, registrov živali na gospodarstvih in potnih listov v okviru sistema identifikacije in registracije govedi

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 820/97 z dne 21. aprila 1997 o uvedbi sistema za identifikacijo in registracijo govedi ter ureditvi označevanja govejega mesa in proizvodov iz govejega mesa [1] in zlasti člena 10(a), (b) in (c) Uredbe,

ker naj bi bili na ušesni znamki navedeni podatki države članice, od koder žival izvira, in podatki o posamezni živali; ker je najustreznejša oblika kodirane informacije v tem primeru iz dveh črk sestavljena koda države skupaj z največ dvanajstimi številkami; ker je nekaterim državam članicam treba dovoliti, da v prehodnem obdobju obdržijo svoj sistem označevanja;

ker se smejo odobriti tudi črtne kode, ki jih poleg označbe države sestavlja do dvanajst številk;

ker je treba določiti vsaj osnovna enotna pravila za oblikovanje ušesnih znamk;

ker naj bi bili predpisi glede vsebine ušesne znamke zaradi uvajanja računalniške podatkovne baze, določene s členom 5 Uredbe (ES) št. 820/97, ponovno pregledani;

ker morajo biti podatki na ušesni znamki, ki so navedeni tudi v potnem listu in v registru, take oblike, da je mogoče živalim slediti;

ker morajo biti podatki na ušesni znamki usklajeni s tistimi podatki, ki bodo vključeni v računalniško podatkovno bazo, predvideno z Direktivo Sveta 64/432/EGS z dne 26. junija 1964 o vprašanjih v zvezi z zdravstvenim varstvom živali, ki vplivajo na trgovino z govedom in prašiči med državami članicami Skupnosti [2], kakor je bila nazadnje spremenjena z Direktivo 97/12/ES [3];

ker je zaradi kontrolnih ukrepov, povezanih s programi pomoči Skupnosti, treba v potne liste vključiti nekatere podatke glede premij, kakor je določeno v členu 4(b) Uredbe Sveta (EGS) št. 805/68 z dne 17. junija 1968 o skupni ureditvi trga za goveje in telečje meso [4], kakor je bila nazadnje spremenjena z Uredbo (ES) št. 2321/97 [5];

ker naj bi glede na časovni razpored za uporabo Uredbe (ES) št. 820/97 ta uredba začela veljati takoj;

ker so ukrepi, predvideni s to uredbo, v skladu z mnenjem Odbora za Evropski kmetijski usmerjevalni in jamstveni sklad,

SPREJELA NASLEDNJO UREDBO:

POGLAVJE I Ušesne znamke

Člen 1

1. Ušesne znamke vsebujejo najmanj ime, kodo ali logotip pristojnega organa ali centralnega pristojnega organa države članice, ki je dodelil ušesne znamke, ter označbe, določene v drugem odstavku.

2. Označbe, ki jih vsebujejo ušesne znamke, so:

(a) prvi dve mesti označujeta državo članico, na katere gospodarstvu je bila žival prvič identificirana. V ta namen se uporablja dvočrkovna koda države, določena v Prilogi;

(b) označbe, ki sledijo označbi države, so v obliki številk in jih je največ dvanajst. Vendar smejo Irska, Italija, Portugalska, Španija in Združeno kraljestvo svoje sedanje dvanajstmestne črkovno-številčne označbe, ki sledijo označbi države, obdržati do 31. decembra 1999.

3. Centralni pristojni organi države članice lahko kot dodatek podatkom iz odstavka 1 odobrijo tudi uporabo črtne kode.

Člen 2

Ušesne znamke ustrezajo naslednjim zahtevam:

(a) so iz prožne plastike;

(b) so zaščitene proti ponarejanju in jih je mogoče brez težav prebrati vse življenje živali, ki jo označujejo;

(c) niso ponovno uporabljive;

(d) pritrjene so na žival, ne da bi ji to škodovalo;

(e) nosijo samo neizbrisne oznake, predvidene v členu 1.

Člen 3

Vzorec ušesne znamke izpolnjuje naslednje zahteve:

(a) vsaka ušesna znamka je sestavljena iz dveh delov, moškega dela in ženskega dela;

(b) vsak del ušesne znamke vsebuje samo podatke, predvidene v členu 1;

(c) dolžina vsakega dela ušesne znamke je najmanj 45 mm;

(d) širina vsakega dela ušesne znamke je najmanj 55 mm;

(e) višina označb je najmanj 5 mm.

Člen 4

Države članice lahko za drugo ušesno znamko izberejo drugačen material in vzorec ter lahko dodajo še druge podatke, če so izpolnjene določbe člena 1(1) in (2).

Člen 5

Države članice Komisiji in druga drugi sporočijo vzorec prve in druge ušesne znamke iz členov 3 in 4.

POGLAVJE II Potni listi in registri

Člen 6

1. Potni list vsebuje najmanj:

(a) podatke v zvezi s prvimi sedmimi alinejami člena 14(3)C(1) Direktive 64/432/EGS;

(b) podatke iz:

- druge alinee člena 14(3)C(2) Direktive 64/432/EGS ali

- prve alinee člena 14(3)C(2), če je baza podatkov, predvidena v členu 5 Uredbe (ES) št.820/97, polno opravilna;

(c) podpis imetnika(-ov) živali, razen prevoznika. Če je baza podatkov polno opravilna, kakor je predvideno v prvi alinei člena 6(3) Uredbe (ES) št. 820/97, je potreben samo podpis zadnjega imetnika;

(d) ime organa, ki je potni list izdal;

(e) datum izdaje potnega lista.

2. Brez poseganja v določbe poglavja I.A.1 Priloge k Direktivi Sveta 91/628/EGS [6] lahko države članice poskrbijo za začasni potni list z najmanj podatki iz odstavka 1 v obliki, ki jo določi pristojni organ, če gre pri prevozu za tele, ki še ni dopolnilo štirih tednov.

Začasni potni list izda prvi imetnik teleta in ga dopolni vsak naslednji imetnik, razen prevoznika. Rejec predloži začasni potni list pristojnemu organu, preden žival dopolni štiri tedne ali v sedmih dneh, če žival pogine ali jo zakoljejo, preden je dopolnila štiri tedne. Če tele ostane pri življenju, pristojni organ v štirinajstih dneh po prejemu začasnega potnega lista izda potni list. Potni list mora vsebovati natančne podatke o premikih teleta, ki so bili navedeni tudi v začasnem potnem listu.

Če je popek popolnoma zaceljen, se lahko tele premesti z gospodarstva na gospodarstvo, vendar z začasnim potnim listom ne več kakor dvakrat. V tem odstavku se premestitev z enega gospodarstva na drugo prek sejmišča ali zbirnega centra šteje za en premik, če sejmišče ali zbirni center na zahtevo pristojnega organa lahko zagotovita popolno poročilo o transakcijah, izpeljanih v okviru tega centra.

3. Z upoštevanjem zahteve, da vsak imetnik živali v skladu z drugo alineo člena 7(1) Uredbe (ES) št. 820/97 prijavi premike, rojstvo in smrt živali, država članica določi rok, v katerem morajo biti prijave izvedene, ki pa v primeru rojstva v nobenem primeru ne sme biti daljši od petnajst dni od dneva, ko je bila žival označena, in od 1. januarja 2000 dalje ne sme biti daljši od sedem dni od dneva, ko je bila žival označena.

Člen 7

Dodatno k podatkom iz člena 6 se za moške živali v potni list dodajo naslednji podatki o zaprošenih ali izplačanih premijah, kakor je predvideno v členu 4(b) Uredbe Sveta (ES) št. 805/68:

(a) zahtevek ali izplačilo: prvo starostno obdobje;

(b) zahtevek ali izplačilo: drugo starostno obdobje.

Člen 8

Register govedi na gospodarstvu vsebuje najmanj:

(a) osvežene podatke, predvidene v prvi do četrti alinei člena 14(3)C(1) Direktive 64/432/EGS;

(b) datum smrti živali, ki se nahajajo na gospodarstvu;

(c) za živali, ki zapuščajo gospodarstvo, ime in naslov imetnika, razen prevoznika, ali identifikacijsko kodo gospodarstva, kamor se žival premika, in datum odhoda;

(d) za živali, ki prihajajo na gospodarstvo, ime in naslov imetnika, razen prevoznika, ali identifikacijsko kodo gospodarstva, s katerega je bila žival pripeljana, in datum prihoda;

(e) ime in podpis predstavnika pristojnega organa, ki je register pregledal, in datum, kdaj je bil pregled opravljen.

Člen 9

Države članice sporočijo Komisiji in druga drugi vzorec potnega lista in registra govedi na gospodarstvu, ki se uporabljata na njihovem ozemlju.

POGLAVJE III Splošno

Člen 10

Ta uredba začne veljati z dnem objave v Uradnem listu Evropskih skupnosti.

Uporablja se od 1. januarja 1998.

Ta uredba je v celoti zavezujoča in se neposredno uporablja v vseh državah članicah.

V Bruslju, 29. decembra 1997

Za Komisijo

Franz Fischler

Član Komisije

[1] UL L 117, 7.5.1997, str. 1.

[2] UL 121, 29.7.1964, str. 1977/64.

[3] UL L 109, 25.4.1997, str. 1.

[4] UL L 148, 26.6.1968, str. 24.

[5] UL L 322, 25.11.1997, str. 25.

[6] UL L 340, 11.12.1991, str. 17.

--------------------------------------------------

PRILOGA

Avstrija | AT |

Belgija | BE |

Danska | DK |

Finska | FI |

Francija | FR |

Nemčija | DE |

Grčija | EL |

Irska | IE |

Italija | IT |

Luksemburg | LU |

Nizozemska | NL |

Portugalska | PT |

Španija | ES |

Švedska | SE |

Združeno kraljestvo | UK |

--------------------------------------------------